"Simona, nu-l lăsa pe Mouratoglou lângă băuturile tale când vei reveni"! Ce jucător de top i-a dat româncei, cu umor, prețiosul sfat
Tenismanul australian John Millman a oferit o reacție haioasă după reducerea suspendării Simonei Halep.
WTA a confirmat marţi seara că românca Simona Halep poate reveni imediat în circuitul profesionist, după ce suspendarea sa de patru ani a fost redusă la nouă luni de către Tribunalul de Arbitraj Sportiv de la Lausanne.
Lumea tenisului a reacționat și ea după reducerea suspendării Simonei Halep, iar tenismanul australian John Millman, retras din activitate după Australian Open 2024, nu s-a ferit să-i dea, cu umor, un sfat româncei.
''E grozav să văd că Simona e eligibilă să joace din nou. Nu-l lăsa pe Patrick lângă băuturile tale când vei reveni!'', a spus Millman, cu aluzie la faptul că testul antidoping pozitiv al româncei a survenit în perioada în care aceasta colabora cu antrenorul francez Patrick Mouratoglou, din cauza unui supliment alimentar contaminat, oferit de echipa academiei sale.
Victorie la TAS pentru campioana noastră
Tribunalul de Arbitraj Sportiv (TAS) de la Lausanne a admis apelul depus de jucătoarea română de tenis Simona Halep şi i-a redus, marţi, la nouă luni suspendarea de patru ani dictată de Agenţia Internaţională pentru Integritatea Tenisului (ITIA).
''Procedura de apel a TAS a cuprins procese intensive şi o audiere de trei zile care a avut între 7 şi 9 februarie, la Lausanne. Comisia TAS a audiat numeroşi experţi şi martori, majoritatea prezenţi fizic la audiere.
Comisia a determinat în unanimitate ca perioada de patru ani de ineligibilitate impusă de tribunalul independent al ITF să fie redusă la nouă luni, începând cu 7 octombrie 2022, perioadă care a expirat pe 6 iulie 2023. Întrucât termenul a expirat înainte ca apelul să fie depus la TAS, completul TAS a hotărât că e oportun să emită dispoziţia cât mai curând posibil, împreună cu un comunicat de presă cuprinzător'', se arată în comunicatul TAS, citat de Agerpres.
Simona Halep primise 4 ani de suspendare în septembrie 2023
Simona Halep fusese suspendată pe o perioadă de patru ani pentru dopaj, pe 12 septembrie 2023, de către Agenţia Internaţională pentru Integritate în Tenis (ITIA). ITIA a precizat atunci că un tribunal independent a suspendat fostul lider mondial pentru două încălcări separate ale Programului Antidoping din Tenis (TADP).
Simona Halep a dat în judecată compania canadiană care a produs suplimentele nutriţionale din cauza cărora consideră că a fost testată pozitiv şi a fost suspendată patru ani pentru dopaj.
Halep cere despăgubiri mai mari de 10 milioane de dolari de la Quantum Nutrition, care produce Schinoussa Superfoods, după testul pozitiv la roxadustat (medicament folosit de oamenii cu anemie, n. red.) din 2022, de la US Open.
Urmăriți SPORT.RO și pe Google News